钦定古今图书集成/明伦汇编/家范典/第076卷 > 仪礼 > 《丧服》
## 钦定古今图书集成/明伦汇编/家范典/第076卷 > 仪礼 > 《丧服》

世父母。叔父母。

〈疏〉释曰：世叔既卑于祖，故次之伯。言“世”者，欲见继世为昆弟之子。亦期不言报者，以昆弟之子犹子，若言报为疏，故不言报也。

《传》曰：“世父叔父何以期也？与尊者一体也。然则昆弟
之子何以亦期也？旁尊也，不足以加尊焉，故报之也。
父子一体也，夫妻一体也，昆弟一体也。故父子首足
也，夫妻牉合也，昆弟四体也。故昆弟之义无分。然而
有分者，则辟子之私也。子不私其父，则不成为子。故
有东宫，有西宫，有南宫，有北宫，异居而同财，有馀则”
归之宗，不足则资之宗。世母、叔母何以亦期也？以名
服也。

〈注〉宗者，世父为小宗，典宗事者也。资，取也。为姑在室亦如之。〈疏〉释曰：传发何以期问比例者，雷氏云：非父之所尊，嫌服重，故问也。不直云何以言世父叔父者，以经总言而传离释，故二文各别问也。云“与尊者一体也”者，虽非至尊，既与尊者为一体，故服期。不言与父为一体者，直言尊者，明父为一体也。为与二尊，故加期也。云“然则昆弟之子何以亦期也”者，以世叔父与二尊为体，故加期。昆弟之子无此义，何以亦期？故怪而致问也。云“旁尊也，不足以加尊焉，故报之也”者，凡得降者，皆由己尊也，故降之。世叔非正尊，故生报也。云“父子一体”已下云云，传云此者，上既云一体，故传又广明一体之义。凡言体者，若人之四体，故传解父子、夫妻、兄弟，还比人四体而言也。云“父子一体也”者，谓子与父骨血是同为体，因其父与祖亦为一体，又见世叔与祖亦为一体也。云“夫妻一体也”者，亦见世叔母与世叔父为一体也。云“昆弟一体也”者，又见世叔与父亦为一体也。故马云“言一体者，还是至亲”，因父加于世叔，故云“昆弟一体”；因世叔加于世叔母，故云夫妻一体也。因上世叔是旁尊，故以下广明尊有正、有旁之义也。二母是路人以来，配世叔父则生母名，既有母名，则当随世叔而服之，故云“以名服也。”

又

昆弟之子。

《传》曰：“何以期也？报之也。”

〈注〉《檀弓》曰：“《丧服》，昆弟之子，犹子也，盖引而进之。”〈疏〉释曰：昆弟子疏于亲子，故次之，世叔父为之，此两相为服。不言报者，引同己子与亲子同，故不言报，是以《檀弓》为证。言“进”者，进同己子故也。

又

夫之昆弟之子。

〈注〉男女皆是。〈疏〉释曰：《檀弓》云：“兄弟之子犹子也。”盖引而进之，进同己子，故二母为之，亦如己子服期也。云“男女皆是”者，据女在室与出嫁，与二母相为服，同期与大功，故子中兼男女，但以义服情轻，同妇事舅姑，故次在下也。

《传》曰：“何以期也？报之也。”

〈疏〉释曰：“报之”者，二母与子本是路人，为配二父，而有母名，为之服期，故二母报子还服期。若然，上世叔之下不言报，至此言之者，二父本是父之一体，又引同己子，不得言报，至此本疏，故言报也。